দেখে মনে হতেই পারে জামাই ষষ্ঠীর সকালে পাঁঠার দোকানের বাইরে লাইন পড়েছে। তবে একটু উঁকি মারলেই বুঝবেন, ওটা পাঁঠার দোকান নয়, এটিএম। রাত পোহালেই কার্যত ব্যাঙ্কের গ্রাহক পরিষেবা বন্ধ থাকবে কাল গোটা দিন।  তার পরের দু’দিন আবার এটিএম বন্ধ। কাজেই হাতে বড় নোট থাকলে বিপদ। অথচ রোজকার খরচখরচার জন্য টাকা তো লাগবেই। এদিকে প্রধানমন্ত্রীর ঘোষণার পর থেকেই দেশজুড়ে ৫০০ এবং হাজার টাকার নোট নিতে অস্বীকার করছে সকলে। যদিও সরকারিভাবে জানানো হয়েছে, আগামী ১১ নভেম্বর পর্যন্ত ব্যবহার করা যাবে আপনার কাছে থাকা বড় নোটগুলি। তা-ও ঝুঁকি নিতে চাইছেন না কেউই। এ হেন অবস্থায় সকলেই ফোন করে  পরিজনদের খবর দিয়ে দাঁড়িয়ে পড়েছেন এটিএমের সামনে।  চুলোয় যাক কাজকর্ম, আগে তো টাকা তুলি, ভাবটা এমনই।
সূত্র মারফৎ জানা গিয়েছে, রাজ্যের অধিকাংশ এটিএমের সামনেই বিশাল লাইন। সকলেই চাইছেন ১০০ টাকার নোট এটিএম থেকে টাকা তুলতে। প্রয়োজনে ১০০-র নোটে ৪০০ করে বেশ কয়েকবার এটিএম থেকে টাকা তুলছেন তাঁরা। আবার এটিএমে টাকা শেষ হয়ে যাওয়ার ফলে বিক্ষুব্ধ হয়ে ফিরে যাচ্ছেন অনেকেই। নিঃসন্দেহে এটি একটি ঐতিহাসিক ঘটনা দেশের জন্য, এমনটাই মানছেন ওয়াকিবহাল মহল। আগামী ৩১ ডিসেম্বর ২০১৬-র মধ্য়ে সমস্ত ৫০০ ও হাজার টাকার নোট নিকটবর্তী ডাকঘর বা ব্যাঙ্কে জমা দিয়ে দেওয়ার কথা ঘোষণা করা হয়েছে সরকারের তরফ থেকে। 
দেখুন ভিডিও—